মু’মিনের জানমাল ক্রয়-বিক্রয়ের এ চুক্তিনামাটিকে মহান আল্লাহতায়ালা নিজেই মু’মিনের জন্য মহাসাফল্য বলে অভিহিত করেছেন। সফলতার লক্ষ্যে মহান আল্লাহর পক্ষ থেকে এটিই একমাত্র সার্টিফাইড রাজপথ। মানুষের জন্য কোনটি প্রকৃত সফলতা আর কোনটি বিফলতা সেটি মহান আল্লাহর চেয়ে আর কে ভাল জানেন? সে মহান আল্লাহতায়ালাই বলেছেন, মহান আল্লাহর সাথে এ চুক্তির পর এবার তো্মরা আনন্দ করো। আল্লাহতায়ালার বিচারে এর চেয়ে উত্তম কেনা-বেচা সমগ্র বিশ্বে দ্বিতীয়টি হতে পারে না। অতএব ব্যক্তির সমগ্র জীবনে যদি কোন উৎসব থেকেই থাকে তবে সেটি মহান আল্লাহর সাথে এ চুক্তির। উপরুক্ত আয়াতে মহান রাব্বুল আলামীনের বর্ণনাটি এতটাই স্পষ্ট যে, এটি জানার জন্য কি কোন পীর, মাওলানা বা কোন মুফতির কাছে যাওয়ার প্রয়োজন আছে? অথচ অনেকেই বলেন, কোরআন বুঝার সামর্থ সাধারণ মানুষের নাই। একাজ নাকি একমাত্র আলেমদের! অথচ নবীর যুগে নিরক্ষর রাখাল-কৃষক-শ্রমিকও কোরআন বুঝতেন। সে সময় মাদ্রাসা বা কলেজ-বিশ্ববিদ্যালয়ে পড়ুয়া লোক সমাজে ছিল না। কিন্তু তাতে কি জ্ঞানী ব্যক্তির অভাব হয়েছে? মানুষ তখন এতটাই জাগ্রত বিবেকের অধিকারি ছিল যে, আল্লাহর দ্বীন ও আল্লাহর অনুসারিগণ আক্রান্ত হলে সে সমাজে লড়াকু সৈনিকেরও অভাব হয়নি। নিরক্ষর রাখাল-কৃষক-শ্রমিকও তখন নিজ খরচে ঢাল-তলোয়ার গড়ে নিজের ঘোড়া বা নিজের উট নিয়ে জান বিলিয়ে দিতে রণাঙ্গণে ছুটতেন। এ যুদ্ধগুলো তাদের নিজ স্বার্থে ছিল না, ছিল দ্বীনের স্বার্থে। ছিল মহান আল্লাহর। তাঁর দ্বীনের প্রতি তাদের এ কোরবানী দেখে মহান আল্লাহও তাদের সাথে যু্দ্ধ লড়তে অসংখ্য ফেরেশতা পাঠাতেন। পবিত্র কোরআনে সে বিষয়ে বহু উল্লেখও আছে। ফলে তখন অসম্ভব হতো ঈমানদারদের বিরুদ্ধে কাফের শক্তির বিজয়। বিজয়ী হয়েছে মুসলমানেরা। অথচ আজ হচ্ছে বিপরীতটি। বাংলাদেশের মত দেশে মানুষ যে যুদ্ধ করেনি বা করছে না তা নয়। অর্থ, শ্রম ও রক্ত দিচ্ছে না, সেটিও নয়। অতীতে বহু বাঙ্গালী সৈনিক বহু রক্ত দিয়েছে ব্রিটিশ শাসনের পাহারাদারীতে। তেমনি ১৯৭১ য়ে দিয়েছে বিশ্বের সর্ববৃহৎ মুসলিম রাষ্ট্রটির বিনাশে। অজ্ঞ শিশু যেমন আগুনে হাত দেয়, তেমনি কোরআনী-জ্ঞানে অজ্ঞ ব্যক্তিও ইসলামের শত্রুপক্ষে গিয়ে প্রাণ দেয়। তাই একাত্তরে ভারতীয় কাফের বাহিনীর বাংলাদেশে মুসলিম যোদ্ধা পেতে অসুবিধা হয়নি। প্রথম বিশ্বযুদ্ধকালে ইরাক ও ফিলিস্তিন দখল এবং সেখানে মুসলিম হত্যায় সাম্রাজ্যবাদী ব্রিটিশদের সৈন্য পেতে তাই বেগ পেতে হয়নি। একই কারণেই মার্কিনীদেরও আজ অসুবিধা হচ্ছে না ইরাক, আফগানিস্তান ও পাকিস্তানে নিষ্ঠাবান তাঁবেদার পেতে। তাই মার্কিন সাম্রাজ্যবাদসহ ইসলামের সকল শত্রুপক্ষ এভাবেই কৈইয়ের তেলে কৈই ভেজেছে। আর সেটি সম্ভব হয়েছে, মুসলমানদের মনে অজ্ঞতা কারণে, বিশেষ করে কোরআনী জ্ঞানের ক্ষেত্রে। ফলে তাদের অজানা থেকে গেছে, মুসলমান রূপে কী তাদের ঈমানী দায়িত্ব। জানাই হয়নি,মুসলমান হওয়ার কারণে মহান আল্লাহর সাথে কী তাদের চুক্তি নামাটি। বাংলাদেশের ন্যায় প্রতিটি মুসলিম দেশে ইসলামের উপর অজ্ঞতার ব্যাপক বিস্তার ঘটিয়েছে সেকুলারিজম। ফলে প্রচন্ড ভাবে বেড়েছে পার্থিব স্বার্থ চেতনা। আর পার্থিব স্বার্থ হাছিলের তাড়না বাড়লে বাড়ে দুর্বৃত্তিও। একমাত্র পরকালে জবাবদেহীতার ভয়ই পারে দুষ্কর্ম থেকে দূরে রাখতে। তাই সেকুলারিজম পরিচর্যা পেয়েছে অথচ দুর্বৃত্তি বাড়েনি সেটি হয়নি। সে পার্থিব স্বার্থচেতনাটি ঔপনিবেশিক ব্রিটিশ শাসনামলে প্রবলতর হলেও তার শুরু স্বৈরাচারি মুসলিম রাজাবাদশাহদের হাতে। এমন পার্থিব স্বার্থচেতনাতেই ইয়াজিদ হযরত ইমাম (রাঃ)ও তাঁর সাথীদেরকে অতি নিষ্ঠুর ভাবে হত্যা করেছিল। মুসলিম ইতিহাসের বড় সেকুলার হলো এসব ইয়াজিদেরা। তাদের হাতে বার বার রচিত হয়েছে কারবালা। নিজেদের পার্থিব স্বার্থকে নিরাপদ করতে গিয়ে তারা এমনকি নিজেদের পিতা,ভাই ও সন্তানদের অন্ধ বা পঙ্গু করেছে, তাদেরকে কারারুদ্ধ বা হত্যাও করেছে। সেকুলারদের একই রূপ গভীর শত্রুরা মুসলিম উম্মাহর সাথে। তারা চায়, সাধারণ মুসলমানের কাছে অজানা থেকে যাক ঈমানের দায়বদ্ধতা। তখন সে অজ্ঞতার কারণে তাদের ন্যায় দুর্বৃত্তদের হটাতে তারা রাজপথে নেমে আসবে না, তখন সেটিকে তারা ইবাদত রূপেও গণ্য করবে না। বরং সে অজ্ঞ জনগণ তাদেরকে সহায়তা দিবে। তাই মুসলিম বিশ্বে যতই বাড়ছে স্বৈরাচার ততই বাড়ছে কোরআনী জ্ঞানের অজ্ঞতা। একই লক্ষ্য ও স্ট্রাটেজী নিয়ে কাজ করছে বাংলাদেশের সেকুলার দুর্বৃ্ত্তগণও। মৌলবাদ রুখার নামে তারাও কোরআন চর্চা রুখতে চায়।